สุชัชวีร์ สุวรรณสวัสดิ์

ศาสตราจารย์ สุชัชวีร์ สุวรรณสวัสดิ์ (เกิด 20 เมษายน พ.ศ. 2515) ชื่อเล่น เอ้ เป็นนักวิชาการ นักเขียน วิศวกรและนักการเมืองชาวไทย เป็นประธานมูลนิธิโรงพยาบาลพระจอมเกล้าเจ้าคุณทหาร ในพระสังฆราชูปถัมภ์ นายกสภามหาวิทยาลัยซีเอ็มเคแอล อดีตรองหัวหน้าพรรคประชาธิปัตย์ ดูแลพื้นที่กรุงเทพมหานคร อดีตอธิการบดีสถาบันเทคโนโลยีพระจอมเกล้าเจ้าคุณทหารลาดกระบัง อดีตนายกสภาวิศวกร อดีตประธานสมาคมสถาบันอุดมศึกษาแห่งเอเซียตะวันออกเฉียงใต้ อดีตนายกวิศวกรรมสถานแห่งประเทศไทย ในพระบรมราชูปถัมภ์ อดีตประธานที่ประชุมอธิการบดีแห่งประเทศไทย อดีตประธานกรรมการการเคหะแห่งชาติ
ประวัติ.
สุชัชวีร์ เกิดเมื่อวันที่ 20 เมษายน พ.ศ. 2515 ที่อำเภอศรีราชา จังหวัดชลบุรี เป็นบุตรนายธีรศักดิ์ และนางวัลลีย์ สุวรรณสวัสดิ์ ซึ่งทั้งคู่เป็นครูอาชีวะอยู่ที่จังหวัดระยอง ด้านครอบครัวสมรสกับนางสวิตา สุวรรณสวัสดิ์ เมื่อ พ.ศ. 2563 มีบุตรชาย 3 คน
สำเร็จการศึกษาระดับมัธยมศึกษา จากโรงเรียนระยองวิทยาคม ได้ทุนช้างเผือกเข้าศึกษาต่อในระดับปริญญาตรี สาขาวิศวกรรมการก่อสร้าง คณะวิศวกรรมศาสตร์ จากสถาบันเทคโนโลยีพระจอมเกล้าเจ้าคุณทหารลาดกระบัง (เกียรตินิยมอันดับ 2) โดยโปรเจกต์เกี่ยวกับ "การออกแบบอุโมงค์รถไฟใต้ดินของกรุงเทพ" จากนั้นได้ไปศึกษาต่อในระดับปริญญาโท สาขาวิศวกรรมโยธา จากมหาวิทยาลัยวิสคอนซิน เมดิสัน เรียนปริญญาโทอีกหนึ่งใบ สาขานโยบายวิทยาศาสตร์และเทคโนโลยี และเรียนต่อปริญญาเอก สาขาวิศวกรรมปฐพีจากสถาบันเทคโนโลยีแมสซาชูเซตส์ (MIT) สหรัฐ โดยได้รับทุนจากรัฐบาลไทย เพื่อศึกษาต่อในระดับบัณฑิตศึกษา และเป็นนักวิชาการของไมโครซอฟท์ขณะศึกษาอยู่ที่เอ็มไอที ปัจจุบันกำลังศึกษาหลักสูตรการป้องกันราชอาณาจักร รุ่นที่ 66 วิทยาลัยป้องกันราชอาณาจักร สถาบันวิชาการป้องกันประเทศ กองบัญชาการกองทัพไทย
การทำงาน.
สถาบันเทคโนโลยีพระจอมเกล้าเจ้าคุณทหารลาดกระบัง.
สุชัชวีร์เริ่มอาชีพในตำแหน่งอาจารย์ ประจำสาขาวิศวกรรมโยธาที่สถาบันเทคโนโลยีพระจอมเกล้าเจ้าคุณทหารลาดกระบัง ใน พ.ศ. 2546 ซึ่งเขามีความเชี่ยวชาญด้านวิศวกรรมธรณีเทคนิค การก่อสร้างใต้ดินและอุโมงค์ และได้รับแต่งตั้งเป็นผู้ช่วยอธิการบดีในปีเดียวกัน
ใน พ.ศ. 2553 สุชัชวีร์ได้รับการโปรดเกล้าฯ แต่งตั้งเป็นศาสตราจารย์ด้านวิศวกรรมโยธาที่ สถาบันเทคโนโลยีพระจอมเกล้าเจ้าคุณทหารลาดกระบัง และได้ดำรงตำแหน่งเป็นคณบดีคณะวิศวกรรมศาสตร์ในปีเดียวกัน
สุชัชวีร์ได้รับการโปรดเกล้าฯ แต่งตั้งให้ดำรงตำแหน่งอธิการบดีสถาบันเทคโนโลยีพระจอมเกล้าเจ้าคุณทหารลาดกระบัง สมัยแรกใน พ.ศ. 2558 และดำรงตำแหน่งสมัยที่สองใน พ.ศ. 2562
ในระหว่างดำรงตำแหน่งอธิการบดีใน พ.ศ. 2560 สถาบันฯ ได้มีการสร้างความร่วมมือด้านการวิจัยและการศึกษากับมหาวิทยาลัยคาร์เนกีเมลลอน ทำให้เกิดการจัดตั้งมหาวิทยาลัยซีเอ็มเคแอล ขึ้น มีการจัดตั้งสถาบันไทย-โคเซน สถาบันเทคโนโลยีพระจอมเกล้าเจ้าคุณทหารลาดกระบัง(KOSEN - KMITL) หรือสถาบันโคเซ็นแห่งสจล. เพื่อพัฒนากำลังคนด้านเทคโนโลยี วิศวกรรม และนวัตกรรมภายใต้บันทึกความเข้าใจระหว่างสถาบันโคเซ็นประเทศญี่ปุ่นกับสจล. โดยสถาบันได้รับการจัดตั้งขึ้นตามมติคณะรัฐมนตรีเมื่อวันที่ 4 ธันวาคม 2561 
ใน พ.ศ. 2562 ได้มีการจัดตั้งสถาบันสอนการเขียนโปรแกรม 42 บางกอก ขึ้นที่ สจล. ผ่านบันทึกความเข้าใจระหว่าง สจล. กับ สถาบัน Ecole 42 ปารีสประเทศฝรั่งเศส พ.ศ. 2564 ได้มีการริเริ่มจัดสร้างโรงพยาบาลพระจอมเกล้าเจ้าคุณทหาร โดยมีจุดประสงค์เพื่อรักษาและสนับสนุนศูนย์วิจัยนวัตกรรมทางการแพทย์ครบวงจร ทำให้ภาครัฐลดการนำเข้าเทคโนโลยีทางการแพทย์จากต่างประเทศ กระจายความช่วยเหลือโรงพยาบาลทั้งในประเทศและต่างประเทศ และสามารถต่อยอดนวัตกรรมทางการแพทย์สู่เชิงพาณิชย์ได้ในอนาคต และเขายังดำรงตำแหน่งเป็นประธานมูลนิธิของโรงพยาบาลอีกด้วย นอกจากนี้ยังมีการจัดตั้งคณะและวิทยาลัยใหม่ทั้ง วิทยาลัยวิศวกรรมสังคีต (IMSE) โรงเรียนสาธิตนานาชาติพระจอมเกล้า (KMIDS) และคณะแพทยศาสตร์ ทำให้ สจล. กลายเป็นมหาวิทยาลัยที่มีคณะแพทยศาสตร์แห่งที่ 22 ของประเทศ 
นอกจากนี้ เขายังเป็นผู้ก่อตั้งมหาวิทยาลัยเด็กเล็ก (Kids University by KMITL) ในปี 2563 โดยเป็นโครงการหลักสูตรระยะสั้นสำหรับเด็กเล็กวัย 3-10 ปี ที่มุ่งเน้นการเฟ้นหาความสามารถพิเศษ (Talent Developer) พร้อมด้วยทักษะใหม่ (New Skill) เพื่อส่งเสริมความสามารถพิเศษของเด็กปฐมวัย 
ในช่วงที่เขาดำรงตำแหน่งอธิการบดี สถาบันเทคโนโลยีพระจอมเกล้าเจ้าคุณทหารลาดกระบังได้รับการว่าจ้างจากงบประมาณของ กรุงเทพมหานคร ด้วยวงเงิน 120 ล้านบาท เพื่อให้ สจล. ร่วมกับมหาวิทยาลัยขอนแก่น เป็นที่ปรึกษาโครงการพัฒนาริมฝั่งแม่น้ำเจ้าพระยา ทำให้มีกลุ่มศิษย์เก่าสถาปัตยกรรมศาสตร์ ของสถาบันฯ บางส่วนได้ยื่นจดหมายถึงผู้บริหารสถาบัน เพื่อคัดค้านการที่สถาบันฯ เป็นที่ปรึกษางานสำรวจ ออกแบบ และจัดทำแผนแม่บทเพื่อการพัฒนาริมฝั่งแม่น้ำเจ้าพระยา และขอให้สถาบันฯ ถอนตัว เนื่องจากมีความสุ่มเสี่ยงต่อการสูญเสียความน่าเชื่อถือของสจล. ในหมู่นักวิชาชีพ เพราะโครงการนี้เป็นโครงการขนาดใหญ่ที่มีผลกระทบที่ซับซ้อน ในขณะที่ภาคประชาชนก็ยังไม่มีความเห็นเป็นผลสรุปชัดเจนในหมู่นักวิชาชีพ โดยเฉพาะสถาปนิก นักวางผังเมือง ก็ยังมีความเห็นแตกต่างอย่างชัดเจน ในสถานการณ์เช่นนี้ สจล. จึงควรวางตัวเป็นกลาง และระมัดระวังในการเข้าไปเป็นเครื่องมือของฝ่ายใดฝ่ายหนึ่ง 
ตัวเขานั้นได้ มอบหมายให้ อันธิกา สวัสดิ์ศรี อาจารย์ภาควิชาสถาปัตยกรรมศาสตร์ ในฐานะโฆษกโครงการพัฒนาริมฝั่งแม่น้ำเจ้าพระยา ชี้แจงว่า เนื้อหาในจดหมายเปิดผนึกของศิษย์เก่าฯ อาจมีความเข้าใจที่คาดเคลื่อน เพราะการเป็นที่ปรึกษาให้กับโครงการของรัฐ ก็ถือว่าเป็นภารกิจของสถาบันการศึกษา ส่วนข้อสงสัยต่อโครงการ ก็อยากให้กลุ่มศิษย์เก่าฯ เข้ามาพูดคุยเพื่อความเข้าใจต่อไป
ประธานที่ประชุมอธิการบดีแห่งประเทศไทย.
สุชัชวีร์ได้รับเลือกเป็นประธานที่ประชุมอธิการบดีแห่งประเทศไทย (ทปอ.) 2 วาระติดต่อกัน โดยมีวาระตั้งแต่ พ.ศ. 2560 จนถึง พ.ศ. 2563
ใน พ.ศ. 2561 ขณะที่เขาดำรงตำแหน่งประธานที่ประชุมอธิการบดีแห่งประเทศไทย กระทรวงศึกษาธิการ ได้มีนโยบายที่จะปรับปรุงระบบการคัดเลือกกลางบุคคลเข้าศึกษาในสถาบันอุดมศึกษา เพื่อให้สอดคล้องกับนโยบายปฏิรูปการศึกษาของประเทศ โดยมีหลักการ 3 ประการ คือ 
ในปีแรกที่เริ่มใช้ระบบ TCAS ได้เกิดปัญหาขึ้น เช่น ปัญหาระบบล่มตั้งแต่วันแรก เนื่องจากมีผู้ใช้งานที่มาก โดยมีผู้สมัครเข้ามาในระบบถึง 40,000 คน ต่อวินาที ความไม่เข้าใจของนักเรียนและผู้ปกครองในการใช้ระบบ รวมไปถึงปัญหาการเลือกอันดับ ซึ่งเกิดจากการที่ผู้เข้าสอบคะแนนสูงสามารถเลือกคณะที่ต้องการเข้าศึกษาได้ และยังสามารถสำรองที่นั่งให้ตัวเองได้ ทำให้จำนวนที่นั่งที่มหาวิทยาลัยเปิดรับนั้นเต็มอย่างรวดเร็ว ทำให้นักเรียนบางส่วนเดือดร้อนเพราะไม่สามารถเลือกคณะที่ต้องการได้ การเปลี่ยนระบบนี้สร้างความไม่พอใจในหมู่ผู้ปกครองกับนักเรียนในปีนั้น และระบบ TCAS ยังถูกวิพากษ์วิจารณ์ว่า ขาดการมีส่วนรวมของนักเรียนในการออกแบบระบบตั้งแต่ต้น เพื่อแก้ไขปัญหาที่เกิดขึ้น ทาง ทปอ. จึงได้มีการประชุมเพื่อจัดตั้งคณะกรรมการพัฒนาระบบ TCAS ปี 2562 ด้วยกันทั้งหมด 3 ชุด ประกอบด้วย 
เพื่อร่วมกันพัฒนาระบบ TCAS ในปีถัดมา และป้องกันไม่ให้เกิดปัญหาซ้ำเดิม ในฐานะประธาน ทปอ. สุชัชวีร์ได้กล่าวถึงการแก้ปัญหานี้ว่า "นโยบายที่สำคัญในการแก้ไขปัญหาและผลกระทบที่เกิดจากระบบ TCAS นั้น ทปอ. จะมุ้งเน้น การหาแนวทางที่จะลดค่าใช้จ่ายในการสมัครให้มากที่สุด โดยยึดนักเรียนเป็นศูนย์กลาง ตลอดจนจะมีการทำประชาพิจารณ์จากผู้มีส่วนได้เสีย เช่น นักเรียน ผู้ปกครอง และมหาวิทยาลัย รวมถึงกำหนดให้การจัดเวทีสาธารณะ เพื่อสร้างการมีส่วนร่วมจากนักศึกษาให้มากขึ้น โดยเวทีดังกล่าวจะสามารถเสนอแนะความเห็นที่เป็นประโยชน์ต่อการพัฒนาการศึกษาในระดับอุดมศึกษาของประเทศ" จากเหตุการณ์ครั้งนั้นทำให้ ทปอ. มีการพัฒนาระบบสารสนเทศที่ใช้สำหรับการรับสมัครในระบบ TCAS เพื่อให้สามารถรองรับผู้ใช้งานจำนวนมาก และปรับปรุงข้อสอบ TCAS โดยจะถูกนำมาใช้ในปีการศึกษา 2565
ในช่วง พ.ศ. 2562–2563 สุชัชวีร์ได้รับแต่งตั้งให้เป็นประธานสมาคมสถาบันอุดมศึกษาแห่งเอเซียตะวันออกเฉียงใต้ ซึ่งเป็นองค์การนอกภาครัฐที่มีจุดมุ่งหมายเพื่อช่วยเหลือสถาบันสมาชิกในการเสริมความแข็งแกร่งให้กับตนเองผ่านการช่วยเหลือร่วมกัน ให้สามารถบรรลุความแตกต่างในด้านการสอน การวิจัย และการบริการสาธารณะ ระหว่างสมาชิกสถาบันในประเทศของตนและประเทศอื่นๆที่อยู่ในเอเชียตะวันออกเฉียงใต้
วิศวกร.
ระหว่างศึกษาที่สถาบันเทคโนโลยีแมสซาชูเซตส์ สุชัชวีร์ได้กลับมาประเทศไทยในช่วง พ.ศ. 2542-2543 เพื่อทำงานเป็นผู้เชี่ยวชาญด้านวิศวกรรมปฐพี ในโครงการรถไฟฟ้ามหานคร ณ เวลานั้นได้ก่อตั้งคณะกรรมการยุววิศวกรแห่งประเทศไทย ซึ่งเขาดำรงตำแหน่งประธานคนแรก ใน พ.ศ. 2542 เป็นกรรมการวิศวกรรมธรณี ของวิศวกรรมสถานแห่งประเทศไทย ในพระบรมราชูปถัมภ์ และเป็นสมาชิกของหน่วยงานรัฐบาลที่ตรวจสอบความเสียหายของรันเวย์สนามบินสุวรรณภูมิ ซึ่งเป็นสนามบินแห่งใหม่ 
สุชัชวีร์ได้รับเลือกเป็นประธานของคณะกรรมการงานก่อสร้างใต้ดินและอุโมงค์ (Thailand Underground and Tunneling Group, TUTG) ใน พ.ศ. 2555 ในฐานะที่เขาเป็นสมาชิกของสมาคมอุโมงค์และพื้นที่ใต้ดินนานาชาติ (International Tunneling and Underground Space Association, ITA) ซึ่งเป็นองค์กรระดับนานาชาติที่ส่งเสริมการใช้พื้นที่ใต้ดินเพื่อประโยชน์ของมนุษย์และสิ่งแวดล้อม
ใน พ.ศ. 2557 สุชัชวีร์ได้รับเลือกเป็นนายกวิศวกรรมสถานแห่งประเทศไทย ในพระบรมราชูปถัมภ์ โดยมีวาระตั้งแต่ พ.ศ. 2557-2559
สุชัชวีร์ได้รับการแต่งตั้งให้เป็นหนึ่งในกรรมการสภาวิศวกร ใน พ.ศ. 2558ต่อมาเขาได้รับเลือกให้เป็นนายกสภาวิศวกร ใน พ.ศ. 2562 และเขาได้ลาออกใน พ.ศ. 2564 เพื่อลงสมัครผู้ว่าราชการกรุงเทพมหานคร
บทบาทอื่น ๆ.
เมื่อวันที่ 11 มีนาคม พ.ศ. 2551 สุชัชวีร์ได้รับการแต่งตั้งจากคณะรัฐมนตรีให้ดำรงตำแหน่งกรรมการการรถไฟแห่งประเทศไทยและยังได้รับการแต่งตั้งให้เป็นโฆษกของคณะกรรมการ จนถึงเดือนพฤศจิกายน พ.ศ. 2551
มกราคม พ.ศ. 2555 สุชัชวีร์ได้รับการแต่งตั้งจากคณะรัฐมนตรี ให้ดำรงตำแหน่งประธานคณะกรรมการการเคหะแห่งชาติ โดยเขาได้มีการนำเสนอแผนเปิดตัวโครงการที่พักอาศัย 22 โครงการ จำนวน 7,812 ยูนิต มูลค่า 4,700 ล้านบาท ในเดือนกรกฎาคม พ.ศ. 2556 จนกระทั่งเขาได้ลาออกเมื่อวันที่ 20 กันยายน พ.ศ. 2556
สิงหาคม พ.ศ. 2557 หัวหน้าคณะรักษาความสงบแห่งชาติ (คสช.) ได้แต่งตั้งให้เขาดำรงตำแหน่งกรรมการองค์การขนส่งมวลชนกรุงเทพ (ขสมก.)คณะกรรมการบริหารขององค์กรได้มีมติแต่งตั้งให้เขาดำรงตำแหน่งประธานกรรมการ คณะอนุกรรมการส่งเสริมการกำกับดูแลกิจการที่ดี จนกระทั่งเขาลาออกเมื่อวันที่ 4 สิงหาคม พ.ศ. 2559
20 มิถุนายน 2561 คณะรัฐมนตรีได้มีมติแต่งตั้งให้เขาดำรงตำแหน่งกรรมการ (ผู้ส่งคุณวุฒิจากภาคธุรกิจ) การไฟฟ้านครหลวง (กฟน.) โดยครบกำหนดวาระในวันที่ 4 มิถุนายน พ.ศ. 2564
นอกจากนี้สุชัชวีร์ยังดำรงตำแหน่งเป็นกรรมการสภามหาวิทยาลัยหลายแห่ง เช่น กรรมการสภามหาวิทยาลัยเทคโนโลยีราชมงคลศรีวิชัย สมัยแรก วันที่ 14 กุมภาพันธ์ พ.ศ. 2555 และสมัยที่สอง วันที่ 30 กันยายน พ.ศ. 2560 กรรรมการสภามหาวิทยาลัยรังสิต ระหว่าง พ.ศ. 2559-2564 มหาวิทยาลัยราชภัฏนครราชสีมา เมื่อวันที่ 29 มิถุนายน 2560
ปัจจุบันสุชัชวีร์ดำรงตำแหน่งนายกสมาคมนักเรียนทุนรัฐบาลไทย ดำรงตำแหน่งประธานมูลนิธิโรงพยาบาลพระจอมเกล้าเจ้าคุณทหาร ในพระสังฆราชูปถัมภ์ และดำรงตำแหน่งนายกสภามหาวิทยาลัยซีเอ็มเคแอล
บทบาททางการเมือง.
สุชัชวีร์มีกระแสข่าวมาหลายปีแล้วว่าเตรียมลงสมัครรับเลือกตั้งในตำแหน่งผู้ว่าราชการกรุงเทพมหานคร โดยมีการนำเสนอนโยบายและแนวคิด มาโดยตลอด ในช่วงปลายปี 2564 ก็มีข่าวว่าเขาพยายามมองหาพรรคการเมืองสังกัด จนวันที่ 13 ธันวาคม พ.ศ. 2564 ที่ประชุมคณะกรรมการบริหารพรรคประชาธิปัตย์มีมติเป็นเอกฉันท์เห็นชอบให้สุชัชวีร์เป็นสมาชิกพรรคตลอดชีพ และเป็นว่าที่ผู้สมัครรับเลือกตั้งผู้ว่าราชการกรุงเทพมหานครในสังกัดของพรรค โดยสุชัชวีร์ได้ยื่นใบลาออกจากตำแหน่งอธิการบดีสถาบันเทคโนโลยีพระจอมเกล้าเจ้าคุณทหารลาดกระบัง มีผลในวันเดียวกัน
ในปี 2565 สุชัชวีร์ สุวรรณสวัสดิ์ ถูกตรวจสอบโดยคณะกรรมาธิการการป้องกันและปราบปรามการทุจริตประพฤติมิชอบ สภาผู้แทนราษฎร ซึ่งได้เชิญผู้เกี่ยวข้องชี้แจงกรณีมีเหตุอันควรสงสัยว่ากระทำการทุจริตต่อหน้าที่ และมีพฤติกรรมร่ำรวยผิดปกติหรือไม่ เมื่อครั้งดำรงตำแหน่งอธิการบดีสถาบันเทคโนโลยีพระจอมเกล้าเจ้าคุณทหารลาดกระบัง (สลจ.) โดยก่อน ดร. สุชัชวีร์ จะเข้ามาเป็นอธิการบดี ได้ยื่นบัญชีทรัพย์สินและหนี้สินไว้เพียง 44 ล้านบาท (แจ้งบัญชีเมื่อ 18 ก.พ. 2559) แต่หลังจากพ้นตำแหน่งและยื่นให้ ป.ป.ช. ตรวจสอบล่าสุดเมื่อปี 2564 พบว่ามีทรัพย์สินเพิ่มขึ้นเป็น 342 ล้านบาท
การลงสมัครรับเลือกตั้งผู้ว่าราชการกรุงเทพมหานคร.
วันที่ 15 ธันวาคม 2564 สุชัชวีร์ได้ประกาศตัวเป็นว่าที่ผู้สมัครรับการเลือกตั้งผู้ว่าราชการกรุงเทพมหานครในนามพรรคประชาธิปัตย์ ซึ่งเขาได้มีการนำเสนอนโยบาย "เปลี่ยนกรุงเทพฯ เราทำได้" โดยมี 2 แนวทางย่อย ได้แก่ "เปลี่ยนชีวิตคนกรุงเทพฯ" ที่กล่าวถึง การสร้างอาชีพและสวัสดิการ การพัฒนาระบบสาธารณสุข และการศึกษา กับ "เปลี่ยนโครงสร้างเมือง" ที่กล่าวถึง การแก้ปัญหาจราจร การสร้างแก้มลิงใต้ดินเพื่อแก้ปัญหาน้ำท่วม การสร้างเมืองให้มีความปลอดภัย และเสนอให้ กทม. เสนอตัวเป็นเจ้าภาพโอลิมปิกฤดูร้อน 2036 
เขาเป็นผู้สมัครหมายเลข 4 ในการรับการเลือกตั้งหลังยื่นใบสมัครอย่างเป็นทางการ ระหว่างหาเสียงเขาได้นำเสนอวิสัยทัศน์ เพื่อทำให้กรุงเทพมหานครเป็นเมืองสวัสดิการต้นแบบของอาเซียน ให้ได้ภายใน 4 ปี
วันที่ 22 พฤษภาคม 2565 ได้มีการลงคะแนนเลือกตั้งผู้ว่าราชการกรุงเทพมหานคร ผลปรากฏว่าเขาไม่ได้รับเลือกตั้งโดยได้รับคะแนนเสียงเป็นอันดับสอง คือ 254,723 คะแนน คิดเป็น 9.60% ของจำนวนผู้มาใช้สิทธิเลือกตั้งในครั้งนั้น เขาได้แถลงยอมรับความพ่ายแพ้ และได้โทรศัพท์ไปแสดงความยินดีกับชัชชาติ สิทธิพันธุ์ซึ่งเป็นผู้ได้รับเลือกเป็นผู้ว่าราชการกรุงเทพมหานครคนต่อไป
ผู้สมัครรับเลือกตั้งแบบบัญชีรายชื่อ.
ในเดือนกันยายน พ.ศ. 2565 สุชัชวีร์ได้รับการเสนอชื่อเป็น ผู้สมัครรับเลือกตั้งแบบบัญชีรายชื่อ ของพรรคประชาธิปัตย์ในลำดับที่ 12 โดยเขาได้รับมอบหมายให้เป็นหัวหน้าทีมนโยบายการศึกษาทันสมัยของพรรค ต่อมาในเดือนตุลาคม จุรินทร์ ลักษณวิศิษฏ์ หัวหน้าพรรคประชาธิปัตย์ได้ลงนามแต่งตั้งเขาให้เป็นประธานคณะทำงานด้านนโยบายของพรรคในเขตพื้นที่กรุงเทพมหานคร พร้อมกับวทันยา บุนนาคซึ่งได้รับการมอบหมายให้เป็นประธานคณะทำงานนวัตกรรมการเมืองกรุงเทพฯ เพื่อเตรียมพร้อมสำหรับการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 
ปัจจุบันเขาดำรงตำแหน่งเป็นรองหัวหน้าพรรคประชาธิปัตย์ ดูแลพื้นที่กรุงเทพมหานคร ต่อมาวันที่ 4 กรกฎาคม พ.ศ. 2568 เขาประกาศลาออกจากสมาชิกพรรคประชาธิปัตย์ ด้วยเหตุผลที่ว่า อยากก้าวออกมาเพื่ออุทิศตัวให้การศึกษา เพราะการศึกษา คือ รากฐานที่มั่นคงที่สุดของการพัฒนาประเทศ ในฐานะนักวิชาการ นักบริหาร วิศวกร และผู้เชี่ยวชาญด้านวิทยาศาสตร์และเทคโนโลยี อยากสานต่อภารกิจให้เกิดผลเป็นรูปธรรม ก่อนจะทิ้งท้ายประโยคที่ว่า ผมขอขอบพระคุณทุกกำลังใจเสมอมา เรามาร่วมกันทำให้ประเทศ "ไทยก้าวใหม่" ไปด้วยกันครับ โดยคาดว่าจะตั้งพรรคการเมืองที่ชื่อว่า "พรรคไทยก้าวใหม่" ร่วมกับคุณหญิงกัลยา โสภณพนิช
ชีวิตส่วนตัว.
เขายังได้รับฉายา "“The Disruptor เมืองไทย”" ในฐานะเป็นผู้พลิกฟื้น สจล. ระหว่างที่ดำรงตำแหน่งอธิการบดี สู่องค์กรระดับนานาชาติ ปรับโครงสร้างการบริหารการศึกษาที่ไม่เอื้อต่อการพัฒนา ปัญหาการเสียดุลทางการแพทย์และเทคโนโลยี ฯลฯ สู่สถาบันอุดมศึกษาชั้นนำแห่งหนึ่งของไทย
สุชัชวีร์ สมรสกับสวิตา ปิตะวรรณ โดยภรรยามีอายุน้อยกว่า 10 ปี และมีบุตรชายด้วยกัน 2 คน
ผลงานการเขียนหนังสือ.
สุชัชวีร์เคยเป็นคอลัมนิสต์ "“มองอนาคตไทย”" ของหนังสือพิมพ์โพสต์ทูเดย์ และเป็นผู้เขียนหนังสือดังนี้